Source: http://www.europarl.europa.eu/sides/getDoc.do?type=MOTION&reference=B7-2011-0103&language=RO
Timestamp: 2013-12-06 02:16:23+00:00
Document Index: 29387589

Matched Legal Cases: ['articolul 11', 'articolul 10', 'articolul 5', 'articolul 2', 'articolul 11', 'articolul 10', 'articolul 30', 'articolul 7', 'articolul 2']

Propunere de rezoluţie referitoare la legislaţia privind mass-media din Ungaria - B7-0103/2011
B7-0103/2011Texte depuse :
B7-0103/2011
PE459.635v01-00 B7-0103/2011
Daniel Cohn-Bendit, Rebecca Harms, Judith Sargentini, Helga Trüpel
Rezoluţia Parlamentului European referitoare la legislaţia privind mass-media din Ungaria B7‑0103/2011
– având în vedere articolele 2, 6 şi 7 din Tratatul privind Uniunea Europeană, articolele 49, 56, 114, 167 şi 258 din Tratatul privind funcţionarea Uniunii Europene, articolul 11 din Carta drepturilor fundamentale a Uniunii Europene şi articolul 10 din Convenţia europeană a drepturilor omului, precum şi alte dispoziţii din dreptul UE şi internaţional referitoare la respectarea, promovarea şi protecţia drepturilor fundamentale şi a libertăţii de exprimare şi de informare şi, în special, dreptul la pluralism în mass-media,
– având în vedere Directiva 2010/13/UE a Parlamentului European şi a Consiliului din 10 martie 2010 privind coordonarea anumitor dispoziţii stabilite prin acte cu putere de lege sau acte administrative în cadrul statelor membre cu privire la furnizarea de servicii mass-media audiovizuale (Directiva serviciilor mass-media audiovizuale - DSMA),
– având în vedere Carta europeană privind libertatea presei din 25 mai 2009 şi documentul de lucru al Comisiei privind pluralismul mass-mediei în statele membre ale UE (SEC(2007)0032), abordarea în trei etape a pluralismului mass-mediei, definită de Comisie şi studiul independent realizat în numele Comisiei şi finalizat în 2009,
– având în vedere Rezoluţia sa din 25 septembrie 2008 privind concentrarea și pluralismul mass-mediei în Uniunea Europeană, Rezoluţia sa din 22 aprilie 2004 privind riscurile de încălcare a libertăţii de exprimare şi de informare în Uniunea Europeană, în special în Italia şi Rezoluţia sa din 7 septembrie 2010 referitoare la jurnalism și noile mijloace de comunicare în masă – crearea unei sfere publice în Europa,
– având în vedere declaraţiile Comisiei şi întrebările parlamentare depuse, precum şi dezbaterile organizate în Parlamentul European la 8 octombrie 2009 pe tema libertăţii de informare în Italia şi în cadrul Comisiei LIBE la 17 ianuarie 2011 pe tema legislaţiei privind mass-media din Ungaria,
– având în vedere decizia Comisiei LIBE de a solicita Agenţiei pentru Drepturi Fundamentale să prezinte un raport anual comparativ referitor la situaţia libertăţii, pluralismului şi guvernanţei independente în domeniul mass-mediei din statele membre ale Uniunii Europene, inclusiv indicatori; – având în vedere Convenţia UNESCO asupra protecţiei şi promovării diversităţii expresiilor culturale, în special articolul 5 alineatul (2) şi articolele 7 şi 11,
A. întrucât Uniunea Europeană este fondată pe valorile democraţiei şi statului de drept menţionate la articolul 2 din TUE şi, prin urmare, garantează şi promovează libertatea de exprimare şi de informare, consacrate la articolul 11 din Carta drepturilor fundamentale şi la articolul 10 din Convenţia europeană a drepturilor omului, a căror condiţie esenţială o reprezintă libertatea şi pluralismul mass-mediei şi întrucât aceste drepturi includ libertatea de a exprima opinii şi libertatea de a primi şi a comunica informaţii fără control, imixtiuni sau presiuni din partea autorităţilor publice;
B. întrucât pluralismul şi libertatea mass-mediei constituie în continuare un motiv serios de îngrijorare în UE şi în statele sale membre, aşa cum au evidenţiat recentele critici la adresa legilor privind mass-media şi a modificărilor aduse Constituţiei din Ungaria, adoptate în perioada iunie-decembrie 2010, formulate de organizaţii internaţionale, precum OSCE şi Comisarul pentru drepturile omului al Consiliului Europei, organizaţii profesionale ale jurnaliştilor, redactorilor şi editorilor, ONG-uri din domeniul drepturilor omului şi al libertăţilor civile, precum şi de către statele membre şi Comisia Europeană; C. întrucât Comisia a ridicat probleme şi a solicitat informaţii guvernului ungar cu privire la conformitatea legislaţiei ungare din domeniul mass-mediei cu DSMA şi în general cu acquis‑ul, în special în ceea ce priveşte obligaţia unei relatări echilibrate pentru toţi furnizorii de servicii mass-media audiovizuale, principiul ţării de origine şi cerinţele de înregistrare şi întrucât guvernul ungar a răspuns oferind informaţii suplimentare despre această chestiune şi declarând că este dispus să revizuiască şi să modifice aceste legi;
D. întrucât OSCE a exprimat îndoieli serioase cu privire la domeniul de aplicare al reglementărilor ungare (domeniul de aplicare material şi teritorial), la reglementarea libertăţii de exprimare şi a conţinutului, la numirea unei autorităţi naţionale pentru mass-media şi telecomunicaţii reprezentate de una şi aceeaşi persoană, la serviciile publice de radiodifuziune(1), precizând că noua legislaţie subminează pluralismul mass-mediei, anulează independenţa politică şi financiară a mass-mediei publice, cuprinde aspecte negative pentru libertatea mass-mediei pe termen lung, precum şi că Autoritatea pentru Mass-media şi Consiliul sunt omogene din punct de vedere politic(2) şi exercită un control politic şi guvernamental generalizat şi centralizat asupra întregii mass-medii; alte surse de îngrijorare sunt, printre altele, sancţiunile disproporţionate şi extreme pe motive discutabile şi nedefinite, lipsa unei suspendări automate a sancţiunilor în cazul exercitării unei căi de atac în instanţă împotriva unei sancţiuni impuse de Autoritatea pentru Mass-media, încălcarea principiului confidenţialităţii surselor jurnalistice, protecţia valorilor familiale;
E. întrucât Comisarul pentru drepturile omului al Consiliului Europei a solicitat autorităţilor ungare să includă standardele Consiliului Europei privind libertatea de exprimare şi pluralismul mass-mediei în revizuirea legislaţiei din domeniul mass-mediei şi să ţină cont de recomandările relevante ale Comitetului de Miniştri şi ale Adunării Parlamentare ale Consiliului Europei şi, în special, de standardele obligatorii din Convenţia europeană a drepturilor omului şi de jurisprudenţa Curţii Europene a Drepturilor Omului; întrucât acesta a făcut referire la definiţiile neclare care pot da naştere la interpretări eronate, la crearea unui mecanism de reglementare dezechilibrat din punct de vedere politic, cu competenţe disproporţionate şi lipsa unui control judiciar deplin, la ameninţarea independenţei serviciilor publice de radiodifuziune şi la deteriorarea protecţiei de care beneficiază sursele jurnaliştilor; întrucât acesta a subliniat, de asemenea, necesitatea ca toate părţile implicate, inclusiv partidele din opoziţie şi societatea civilă, să poată participa în mod semnificativ la revizuirea acestei legislaţii, care reglementează un aspect atât de important al funcţionării unei societăţi democratice(3);
F. întrucât legislaţia privind mass-media din Ungaria ar trebui, prin urmare, revizuită urgent ţinând seama de remarcile şi propunerile formulate de Comisie, de OSCE şi de Consiliul Europei, pentru a garanta conformitatea deplină a acesteia cu dreptul UE şi cu valorile şi standardele europene privind libertatea, pluralismul şi guvernanţa independentă a mass-mediei;
G. întrucât, în ciuda solicitărilor repetate ale Parlamentului de adoptare a unei directive privind libertatea, pluralismul şi guvernanţa independentă a mass-mediei, Comisia a amânat până în prezent formularea unei propuneri în acest sens, care a devenit din ce în ce mai necesară şi urgentă; H. întrucât condiţiile stipulate în criteriile de la Copenhaga pentru aderarea la UE, stabilite în iunie 1993 în cadrul Consiliului European de la Copenhaga, referitoare la libertatea presei şi libertatea de exprimare ar trebui să fie respectate de toate statele membre ale UE şi aplicarea acestora ar trebui să fie asigurată prin intermediul legislaţiei UE relevante; I. întrucât Curtea de Justiţie a afirmat în cadrul cauzelor conexate C-39/05 P şi C-52/05 P, la punctele 45 şi 46 că accesul la informaţii permite o mai bună participare a cetățenilor la procesul decizional și garantează o mai mare legitimitate, eficacitate și responsabilitate a administrației față de cetățeni într-un sistem democratic, precum şi că acesta este o condiție a exercitării efective de către aceștia a drepturilor lor democratice;
J. întrucât se constată motive de îngrijorare nu doar în ceea ce priveşte legislaţia ungară din domeniul mass-mediei, ci şi în ceea ce priveşte reducerea prerogativelor Curţii Constituţionale şi procesul şi proiectele de revizuire a Constituţiei, prin care se elimină constrângerile constituţionale referitoare la protecţia pluralismului mass-mediei şi se defineşte rolul serviciilor mass-media publice drept cel de a contribui la conservarea identităţii naţionale şi europene, conservarea şi îmbogăţirea limbii maghiare şi a limbilor minorităţilor, consolidarea coeziunii naţionale şi satisfacerea nevoilor comunităţilor naţionale, etnice şi religioase, precum şi ale familiei; întrucât „familia” ar putea fi definită ca fiind compusă dintr-un bărbat şi o femeie – interzicându-se astfel căsătoriile între persoane de acelaşi sex, viaţa fătului ar putea fi considerată ca începând din momentul concepţiei, s-ar face referire la rădăcinile creştine ale naţiunii maghiare, ar fi posibile reforme ale Curţii Constituţionale şi crearea unei a doua camere compuse din reprezentanţi ai bisericii, ai organizaţiilor profesionale şi de interese etc.,
1. ia act de iniţiativa Comisiei de a solicita clarificări referitoare la legislaţia ungară privind mass-media şi conformitatea acesteia cu tratatele şi legislaţia UE, precum şi anunţul autorităţilor ungare referitor la disponibilitatea lor de a modifica legislaţia; regretă faptul că Comisia a urmărit doar trei aspecte în ceea ce priveşte punerea în aplicare a acquis-ului de către Ungaria şi în special lipsa unei referiri la articolul 30 din DSMA, limitându-şi astfel propria competenţă de a controla respectarea de către Ungaria a Cartei drepturilor fundamentale a UE în procesul de punere în aplicare a legislaţiei UE; 2. regretă faptul că Comisia nu a abordat chestiunile de bază precum piramida administrativă unică de guvernanţă a mass-mediei, acordarea arbitrară a licenţelor, sancţiunile disproporţionate şi celelalte motive de preocupare generale privind sistemele de auditare pe teren, confidenţialitatea şi secretele comerciale, protecţia surselor jurnalistice şi răspunderea intermediarilor de pe internet; îndeamnă Comisia să examineze respectarea de către Ungaria a regimului de răspundere din Directiva 2000/31/CE privind comerțul electronic şi transpunerea de către Ungaria a deciziilor-cadru privind combaterea anumitor forme și expresii ale rasismului și xenofobiei prin intermediul dreptului penal (2008/913/JAI) şi privind combaterea terorismului (2008/919/JAI), care includ referiri la eludarea libertăţii de exprimare şi a libertăţii mass-mediei;
3. invită autorităţile ungare să suspende punerea în aplicare a noilor legi din domeniul mass-mediei, deoarece 2/3 din majoritatea legislativă a guvernului nu îi dă acestuia dreptul să decidă singur în materie de libertate a mass-mediei; în schimb, autorităţile ungare ar trebui să reiniţieze procesul legislativ în cadrul unor forumuri de discuţii echilibrate care să includă opoziţia şi societatea civilă, în vederea îmbunătăţirii legilor inclusiv pe baza remarcilor şi propunerilor făcute de Parlamentul European, Comisie, OSCE, Comisarul pentru drepturile omului al Consiliului Europei, a recomandărilor Comitetului de Miniştri şi ale Adunării Parlamentare a Consiliului Europei şi a jurisprudenţei Curţii Europene de Justiţie şi a Curţii Europene a Drepturilor Omului; 4. invită autorităţile ungare să reinstaureze o guvernanţă independentă a mass-mediei cu o reprezentare politică paritară şi cu participarea asociaţiilor de jurnalişti, restrângând guvernanţa mass-mediei la domeniul audiovizual, eliminând controlul său asupra presei şi a internetului, să reinstaureze garanţiile constituţionale pentru pluralismul mass-mediei şi un real control judiciar prin căi de atac în faţa instanţelor ordinare, să limiteze intervenţia statului în libertatea de exprimare în ceea ce priveşte relatarea echilibrată doar la televiziune, să protejeze jurnalismul de investigaţie respectând confidenţialitatea surselor, eliminând cerinţele legate de conţinutul ştirilor şi de înregistrare ca o condiţie prealabilă pentru desfăşurarea activităţii; şi să respecte principiul ţării de origine consacrat în DSMA;
5. invită autorităţile ungare să implice toate părţile interesate în revizuirea Constituţiei, care este fundamentul unei societăţi democratice bazate pe statul de drept, cu un echilibru corespunzător al puterilor care să garanteze drepturile fundamentale ale minorităţii împotriva riscului de tiranie a majorităţii;
6. invită Comisia să stabilească un termen scurt în care autorităţile ungare să modifice legislaţia ţinând cont de aspectele evidenţiate de OSCE, de Consiliul Europei, de Comisie şi de Parlamentul European şi, dacă termenul nu este respectat, să iniţieze procedura pentru încălcarea dreptului Uniunii;
7. solicită Comisiei să prezinte, în temeiul articolului 225 din TFUE, o propunere de act legislativ al UE privind libertatea, pluralismul şi guvernanţa independentă a mass-mediei până la sfârşitul anului, remediind astfel lipsa de adecvare a cadrului legislativ al UE privind mass-media şi să îşi exercite competenţele în legătură cu politicile din domeniile pieţei interne, audiovizualului, concurenţei, telecomunicaţiilor, ajutoarelor de stat, obligaţiilor de serviciu public şi drepturilor fundamentale ale tuturor persoanelor de pe teritoriul UE, pentru a defini cel puţin standardele esenţiale minime ce trebuie îndeplinite de către toate statele membre şi respectate în legislaţia naţională pentru a asigura, a garanta şi a promova libertatea de informare, un nivel adecvat de pluralism în mass-media şi guvernanţa independentă a mass-mediei;
8. invită Comisia şi Consiliul să asigure că valorile democratice, inclusiv libertatea mass-mediei, sunt respectate în cadrul UE şi rămân în centrul politicii sale externe, sprijinind în continuare militanţii pentru libertatea mass-mediei în interiorul şi în afara UE; 9. reaminteşte posibilitatea pe care o are Parlamentul European de a iniţia procedura prevăzută la articolul 7 alineatul (1) din TUE pentru a stabili dacă există un risc clar de încălcare gravă de către Ungaria a valorilor menţionate la articolul 2 din TUE, cum ar fi respectarea libertăţii, democraţiei şi a drepturilor omului; 10. recomandă comisiilor LIBE şi CULT să întocmească un raport referitor la pachetul legislativ ungar privind mass-media;
11. încredinţează Preşedintelui sarcina de a transmite prezenta rezoluţie Consiliului, Comisiei, Consiliului Europei, guvernelor şi parlamentelor naţionale ale statelor membre, Agenţiei pentru Drepturi Fundamentale, OSCE şi Consiliului Europei.